Aleksandras Grynas (1895)

*Šis straipsnis apie latvių rašytoją, apie rusų rašytoją skaitykite [[Aleksandras Grynas (1880)]]*

**Aleksandras Grynas** (, tikrasis vardas **Jekabas Grynas** (*Jēkabs Grīns*), 1895 m. rugpjūčio 15 d. „Žiedžiai“, Biržų valsčius, Jekabpilio apskritis, Rusijos imperija – 1941 m. gruodžio 25 d. Astrachanė) – latvių rašytojas, vertėjas. Slapyvardžiai *Dr. Skribanovics, Homo Grisenbergensis*. Vienas žymiausių istorinės novelės kūrėjų XX a. pirmosios pusės latvių literatūroje. 

## Biografija
Baigė Cėsių vidurinę mokyklą. Savanoriu dalyvavo Pirmajame pasauliniame kare, baigęs Aleksejaus karo mokyklą, 1916–1917 m. vadovavo latvių šaulių daliniui, po sužeidimo demobilizuotas. Studijavo mediciną Tartu, vėliau Latvijos universitete. 1919 m. pavasarį mobilizuotas į Raudonosios armijos latvių šaulių dalinį, bet po mėnesio perėjo į dalinius, kovojančius už Latvijos nepriklausomybę. 1920 m. suteiktas Latvijos kariuomenės kapitono laipsnis. 1920–1924 m. Latvijos kariuomenės laikraščio *„Latvijas kareivis“* vyr. redaktoriaus pavaduotojas, 1924 m. išėjo į atsargą, dirbo įvairiuose periodiniuose leidiniuose, vėliau tapo profesionaliu rašytoju. Nuo 1939 m. vėl tarnavo Latvijos kariuomenės sienos apsaugos daliniuose. 1941 m. birželio mėn. suimtas, kalintas Astrachanės kalėjime; nuteistas mirties bausme ir sušaudytas.

## Kūryba
Parašė istorinių novelių, romanų, pirmuosiuose jų vaizduojamos latvių šaulių kovos su bermontininkais, romane „Tobagas“ – hercogo Jokūbo valdymo laikai, romanų trilogijoje „Sužadėtiniai“ aprašytas Šiaurės karas, romanų dilogijoje „Žemės atnaujintojai“ atskleistas latvių žemdirbio sugebėjimas išlikti įvairiomis aplinkybėmis. Parašė istorijos veikalų, istorinių asmenybių portretų. Parašė kelias pjeses. Išvertė E. M. Remarko „Vakarų fronte nieko naujo“.

## Bibliografija
* Kryžiuočio žygiai (Krustneša gaitas), 1921 m.
* Septyni ir vienas (*Septiņi un viens*), novelės, 1926 m.,
* Likimo valdžioje (*Likteņa vara*), novelės, 1928 m.,
* Nameisio žiedas (Nameja gredzens), romanas, 1932 m. (vertimas į lietuvių kalbą "Nameisio žiedas", Šiauliai, 2020, vert. Dzintra Elga Irbytė-Staniulienė),
* Sielų pūga (*Dvēseļu putenis*), romanas, 3 d. 1933–1934 m.
* Tobagas (*Tobago*), romanas, 1934 m. 
* Sužadėtiniai (*Saderinātie*), trilogija:
** Pilkasis raitelis (*Pelēkais jātnieks*), 1938 m.
** Raudonasis raitelis (*Sarkanais jātnieks*), 1938 m.,
** Juodasis raitelis (*Melnais jātnieks*), 1940 m. 
* Šventojo Meinardo stebuklas, arba Išlaisvintas velnias (*Svētā Meinarda brīnumdarbs jeb Atpestītais velns*), novelės, 1938 m.
* Andrėjis Pumpuras ir Lačpėsis (*Andrejs Pumpurs un Lāčplēsis*), pjesė, 1938 m.
* Žemės atnaujintojai (*Zemes atjaunotāji*), dilogija:
** Atgimusi gentis (*Atdzimusī cilts*), 1939 m.
** Miško vaikai (*Meža bērni*), 1939 m.
* Pasaulio istorija (*Pasaules vēsture* 1–4), 1929-1930 m.
* Žemė ir tautos (*Zeme un tautas* 1–4), 1929-1931 m.

## Literatūra
* Aleksandrs Grīns. Rīga (1999)
* Kiršentāle I. Aleksandrs Grīns // Latviešu rakstnieku portreti. 20. un 30. gadu rakstnieki. Rīga (1994)
* Hiršs H. Vēl viena atgriešanās // A. Grīns. Dvēseļu putenis. Rīga (1989)
* Ērmanis P. Aleksandra Grīna dzīve // A. Grīns. Kopoti raksti. 1. sēj. Rīga (1939)
* Veselis J. Aleksandrs Grīns // Latviešu literatūras vēsture. 6. sēj. Rīga (1937)

## Šaltiniai